سپاہ پاسداران انقلاب اسلامی

سپاہ پاسداران انقلاب اسلامی جسے ایرانی پاسداران انقلاب بھی کہا جاتا ہے، ایرانی مسلح افواج کی ایک کلیدی اور کثیر شعبہ جاتی شاخ ہے۔ اسے باضابطہ طور پر مئی 1979ء میں انقلابِ ایران کے بعد روح اللہ خمینی نے ایک عسکری شاخ کے طور پر قائم کیا۔ جہاں ایرانی فوج ملک کی خود مختاری کا روایتی دفاع کرتی ہے، وہیں سپاہ پاسداران کا آئینی فریضہ اسلامی جمہوریہ کی سالمیت کا تحفظ ہے۔ اس ذمہ داری کی اکثر توجیہات کے مطابق اس کا مقصد بیرونی مداخلت کو روکنا، روایتی فوج کی جانب سے ممکنہ بغاوت کو ناکام بنانا اور ان منحرف تحریکوں کو کچلنا ہے جو انقلابِ اسلامی کی نظریاتی میراث کے لیے خطرہ بنیں۔ سنک 2024ء تک سپاہ پاسداران کی مجموعی نفری تقریباً 1،25،000 تھی۔ سپاه پاسداران انقلاب اسلامی بحریہ اب خلیج فارس میں ایران کی بنیادی کارروائی جُو قوت بن چکی ہے اور عملی طور پر ایک ساحلی محافظ دستے (Coast Guard) کا کردار ادا کرتی ہے۔ بسیج جو اس کا نیم فوجی رضاکار ملیشیا ونگ ہے، کی فعال نفری مزید 90،000 کے لگ بھگ ہے۔ سپاہ پاسداران ایران میں سپاہ نیوز کے نام سے ایک میڈیا ادارہ بھی چلاتی ہے۔ 16 مارچ 2022ء کو اس نے ایک نئی خود مختار شاخ قائم کی، جسے ”سپاہ حفاظت و امنیتِ جوہری“ (سپاه حفاظت و امنیت هسته‌ای) کا نام دیا گیا جو ایران کے جوہری پروگرام سے متعلق ہے۔ اس وقت بحرین، کینیڈا، پیراگوئے، سعودی عرب، سویڈن اور ریاستہائے متحدہ امریکا نے سپاہ پاسداران کو دہشت گرد تنظیم قرار دے رکھا ہے۔ ابتدائی طور پر ایک نظریاتی ملیشیا کے طور پر قائم ہونے والی سپاہ پاسداران نے وقت کے ساتھ ساتھ ایرانی سیاست، معیشت (خصوصاً توانائی اور غذائی صنعتوں) اور معاشرے کے تقریباً ہر پہلو میں بڑھتا ہوا کردار سنبھال لیا ہے۔ 2010ء میں بی بی سی نیوز نے اسے ایک کاروباری سلطنت قرار دیا، جبکہ روئٹرز نے 2019ء میں اسے سیاسی اثر و رسوخ کے حامل صنعتی ایمپائر سے تعبیر کیا۔ محمود احمدی نژاد کے دورِ حکومت میں خاص طور پر 2009ء کے صدارتی انتخابات اور اس کے بعد کے احتجاجات کو دبانے میں سپاہ پاسداران کے عسکری، سیاسی، سماجی اور اقتصادی کردار میں خاصا اضافہ ہوا۔ کئی مغربی مبصرین کے مطابق اس ادارے نے ملک کی روحانی قیادت کو بھی سیاسی طاقت کے لحاظ سے پیچھے چھوڑ دیا ہے۔ حسین سلامی نے 2019ء سے 2025ء تک سپاہ پاسداران کے سپہ سالار (کمانڈر انچیف) کے طور پر خدمات انجام دیں۔ وہ 13 جون 2025ء کو شروع ہونے والے اسرائیلی فضائی حملوں کی ایک لہر میں متعدد اعلیٰ افسران سمیت ہلاک ہو گئے۔ حوالہ جات